Kjartan Bjarni Björgvinsson, settur umboðsmaður Alþingis, telur að sveitarfélag hafi ekki farið að lögum þegar það réð í starf aðalbókara í byrjun síðasta árs og vill að það leiðrétti hlut konu sem sótti um starfið.
Konan taldi sviðsstjóra fjármálasviðs bæjarfélagsins hafa verið vanhæfan til að taka þátt í ráðningaferlinu vegna tengsla sinna við þann umsækjanda sem síðar var ráðinn. Í áliti umboðsmanns kemur fram að sviðsstjórinn og sá sem var ráðinn eru tengd fjölskylduböndum. Eiginmaður sviðsstjórans og umsækjandinn eru systkinabörn en auk þess hafði sviðsstjórinn verið yfirmaður umsækjandans í fyrra starfi hans hjá sveitarfélaginu.
Umboðsmaður segir reyndar að fjölskyldutengslin ein og sér hafi ekki getað leitt til vanhæfis sviðsstjórans né sú staðreynd að hann hefði verið yfirmaður umsækjandans í fyrra starfi. Það sem skipti máli sé að sviðsstjórinn sjálfur hafi vakið máls á því að best væri að hann tæki ekki þátt í ráðningarferlinu. Og að bæjarstjóri sveitarfélagsins hafi tekið undir það og talið mikilvægt að fá utanaðkomandi fyrirtæki til verksins þannig að fyllsta hlutleysis yrði gætt.
Engu að síður sat sviðsstjórinn viðtölin sem voru tekin við umsækjendur og spurði þá spurninga.
Umboðsmaður segir í áliti sínu að skýringar sveitarfélagsins um hæfi sviðsstjórans til að koma að ráðningarmálinu hafi hvorki verið til þess fallnar að upplýsa málið né vekja traust á málsmferðinni sem hann telur að hafi ekki verið í samræmi við lög.